b'\n_START_ARTICLE_\nDre\xc5\xbeni\xc5\xa1ka koza\n_START_PARAGRAPH_\nDre\xc5\xbeni\xc5\xa1ka koza je slovenska avtohtona pasma koz, ki je najbolj zna\xc4\x8dilna za predel Slovenije okoli Dre\xc5\xbenice. Pasmo so uradno priznali leta 2000.\n_START_SECTION_\nZna\xc4\x8dilnosti\n_START_PARAGRAPH_\nTa pasma koz je ve\xc4\x8dinoma rogata, obstaja pa v ve\xc4\x8d barvnih razli\xc4\x8dicah. Najbolj pogosta je \xc4\x8drna dre\xc5\xbeni\xc5\xa1ka koza, obstajajo pa tudi sivo-\xc4\x8drne ali \xc4\x8drno-rjave, pa tudi lisaste. Odrasla koza tehta med 40 in 60 kg, kozli pa tehtajo po navadi med 60 in 80 kg. Natan\xc4\x8dnih podatkov o mle\xc4\x8dnosti in plodnosti koz te pasme ni, ker se je kontrola proizvodnje v Sloveniji za\xc4\x8dela izvajati \xc5\xa1ele spomladi leta 2002, v preteklosti pa so to pasmo vzgajali predvsem zaradi mesa._NEWLINE_Po naravi je ta kozja pasma dokaj samosvoja in jo pastir le ste\xc5\xbeka dr\xc5\xbei v tropu. Pri nas so najve\xc4\x8dji tropi te pasme na planini Krasji vrh nad Dre\xc5\xbenico, na planini Bo\xc5\xbeca nad Srpenico, na planini Krnica nad Bovcem ter na planini Mangrt.\n_START_SECTION_\nStatus pasme\n_START_PARAGRAPH_\nDre\xc5\xbeni\xc5\xa1ka koza je bila zaradi omejevanja kozjereje, ki je v na\xc5\xa1ih krajih trajala od poznega 18. stoletja do razpada Jugoslavije, skoraj izumrla. Dre\xc5\xbeni\xc5\xa1ka koza je bila konec leta 1999 vklju\xc4\x8dena v program ohranjanja slovenskih avtohtonih pasem doma\xc4\x8dih \xc5\xbeivali, po podatkih iz leta 2001 pa je bilo na svetu v tem letu 295 samic in 25 reproduktivnih samcev ter 10 vzrediteljev te pasme, pri\xc4\x8dakovan pa je bil porast te pasme v prihodnosti. Dre\xc5\xbeni\xc5\xa1ka koza je uvr\xc5\xa1\xc4\x8dena med ogro\xc5\xbeene pasme doma\xc4\x8dih \xc5\xbeivali.'